Waxa kaloo uu tilmaamay Guddoomiye Muuse Biixi in qorshihiisa ay ka mid tahay sidii uu sharciga Jamhuuriyadda Somaliland u noqon lahaa mid ummaddu wada hoos timaado oo aanay ku kala sarrayn, waxaannu yidhi, “Waxaynu doonaynaa in qof kasta oo dalka jooga inuu sharcigu ka sarreeyo oo aanay noqonin in dadka qaarkii sharciga lagu qaado, qaarna aanu qabanin, waxa aynu doonaynaa inaanu dadka dhaqaalihiisu u kala bixin dabaqado sare oo maalqabeenno noqda iyo inta badan oo bakhtida, Suuq xor ah ayeynu leenahay qofkuna inuu taajir noqdo oo uu lacag shaqaysto sharciga oggol oo diinteenaa oggol, laakiin waa inuu sifo xalaal ah u shaqaystaa oo uu bixiyaa xuquuqda diiniyan iyo sharciyan loogu leeyahay.
